In dr Mittler Schlossgarte soll im Zug vu dr Böumaßnahme in eme rund 100 m breite Streife (zwisch em hitige Hauptbahnhof un em Landespavillon) yygriffe wäre.[49] 8 der 19 Hektar Fläche sind nach Bahnangaben betroffen.[127] Doderbyy solle 283 Baim gfellt wäre. As ökologische Uusglyych isch derfir d Bflanzig vu 292 Baim blant mit ere Hechi vu bis zue 12 m. Uf 30 Hektar nej gschaffene Grienflechine solle ußerdäm 5000 Baim un Hirscht bflanzt wäre.[128] Im Rosesteipark solle bsundersch wärtvolli Einzelbaim un Ghelzflechine abgspeert wäre. Dr Park isch as  FFH-Biet uusgwise, vor allem zum Schutz vum bedrohte Juchntechäfer. Fir wyteri Flädermuus- un Vogelvorchuu sin au Guetachte erstellt wore.[18] No Meinig vu Brojäktgegener cha di vorgsäh Erwyterig vum Schlossgarte um 21 Hektar an andere Stelle dr Verluscht an dr historische Originalsubschtanz nit wettmache. D Topografii im Beryych vum Park soll zuen ere bis zue 7 % gneigte Bodewälle umgstaltet wäre. Di zäntral Grienaalag vu Stuegert un dodermit au d Grienverbindig vum Neje Schloss iber dr Schlossgarte un dr Rosesteipark zum Killesberg (s sognännt "Grien U") wird doderdur in eme Deilberyych veränderet. Im Park solle sich, wänn dr Bahnhof fertig gstellt isch, e Huffe regelmäßig aageordneti gleserni Liechtauge vu dr unterirdische Bahnhofshalle mit je 15 Meter Durmesser ca. 6 m uufewelbe. D Oberflechi vum Bahnhof wird im Beryych vum Park begrient.